De l'1 de gener de 2019 i fins al 29 d'abril la Sub-direcció General de Vigilància i Resposta a Emergències de Salut Pública (SGVRESP), a través de la Xarxa de Vigilància Epidemiològica de Catalunya (XVEC) ha rebut la notificació de 61 sospites de xarampió i se n'han confirmat 30 casos, tots ells importats o relacionats amb un cas importat.
L'edat mitjana dels casos ha estat de 29,3 anys (5 mesos a 58 anys).Tots els casos no estan correctament vacunats i tres són professionals sanitaris.
Quatre són menors d'un any i encara no havien pogut ser vacunats.
Del total de confirmats, 9 han requerit hospitalització, 3 dels quals són menors d'un any.
En aquests moments hi ha 2 brots oberts, un brot familiar a Rubí (5 confirmats) i un brot comunitari a la zona del Penedès, (14 confirmats).
L'any 2018, la incidència de xarampió a Catalunya va ser de 0,41 casos per 100.000 habitants, 31 casos en total, tots d'origen importat o relacionats amb un cas d'origen importat.
El brot més important de xarampió aquell any va afectar 14 persones de les quals, el 80,6% no estaven vacunades i el 64% tenien relació amb l'àmbit sanitari.
L'edat mitjana dels afectats va ser de 28 anys.
La SGVRESP, en el seu Informe anual 2017 de vigilància del xarampió, la rubèola i la síndrome de rubèola congènita posa de manifest la davallada en les taxes d'incidència del xarampió des de l'any 1983 amb l'excepció de pics els anys 2007, 2011, 2013, 2014 i 2017, a causa dels brots ocorreguts a Catalunya.
A nivell de la Regió Europea, les dades de l'any 2018 publicades per l'Organització Mundial de la Salut ( OMS ) amb 82.596 casos i 72 defuncions, han estat les més altes de la dècada.
Les últimes dades publicades pel Centre Europeu per a la Prevenció i el Control de Malalties (ECDC) són del febrer de 2019, amb 1.082 casos notificats en 24 països europeus.
En general, el nombre de casos va seguir augmentant en comparació amb els dos mesos anteriors.
Els països amb un nombre de casos més gran van ser: Polònia (178), França (188), Itàlia (160), República Txeca (115) i Bèlgica (90).
L'avaluació de l'ECDC mostra un alt risc de transmissió continuada de xarampió i d'importació i exportació de la malaltia entre els països de la Unió Europea (UE) i entre aquests països i països tercers degut a l ́elevat grau de circulació del virus a la UE, a la tendència observada els últims anys i al fet que la cobertura de la vacunació en molts països no és òptima.
A altres llocs del món també es produeixen brots importants, com és el cas de la ciutat de Nueva York que en data 9 de abril de 2019, va declarar una emergència de salut
pública a Williamsburg per un brot que va afectar principalment a la comunitat jueva ortodoxa, amb 285 casos confirmats des de l'inici del brot a l'octubre de 2018.
Per aquest motiu, encara que a Catalunya el xarampió autòcton es considera eliminat des de l'any 2000, la mobilitat geogràfica de persones i viatgers internacionals fa possible la reintroducció ocasional del virus.
Qualsevol sospita de xarampió es de declaració obligatòria urgent a la Xarxa de Vigilància Epidemiològica de Catalunya (XVEC) per tal de dur a terme precoçment les actuacions de control corresponents i limitar l'aparició de casos secundaris mitjançant l'adopció de mesures preventives adequades, en concordança amb les directrius de l'OMS.